Markku Sääksjärvi

Markku Ville Tapio Sääksjärvi (2. marraskuuta 1942 Kouvola – 31. maaliskuuta 2014 EspooKuolinilmoitus. Helsingin Sanomat 3.5.2014, s. C 18.) oli Helsingin kauppakorkeakoulun tietojärjestelmätieteen professori.

Henkilötiedot
Sääksjärven vanhemmat olivat toimitusjohtaja Pentti Sääksjärvi ja lehtori Eeva Portano. Hän valmistui ylioppilaaksi Kouvolan lyseosta 1961, Teknillisestä korkeakoulusta diplomi-insinööriksi vuonna 1967, tekniikan lisensiaatiksi vuonna 1971 ja tekniikan tohtoriksi 1976.

Sääksjärvi oli reservin luutnantti.

Ura
Sääksjärvi toimi Valmet Oy:n Rautpohjan tehtaan ATK-ryhmän johtajana  1967–1968, Tietotehdas Oy:n osastopäällikkönä vuodesta 1969 vuoteen 1975 ja Lappeenrannan teknillisessä korkeakoulussa vt. apulaisprofessorina 1976–1977 ja sen jälkeen siellä dosenttina. Teknillisen korkeakoulun dosentuuri hänellä oli 1977–1983. Vuodesta 1980 vuoteen 1983 hän oli Helsingin kauppakorkeakoulun liiketaloustieteen vt. apulaisprofessori ja sitten korkeakoulun ensimmäinen tietojärjestelmätieteen professori, aina eläkkeelle jäämiseensä saakka eli vuoteen 2006. Korkeakoulun vararehtorina hän toimi 1985–1987.

Sääksjärvellä oli useita luottamustehtäviä eri järjestöissä ja toimikunnissa, muun muassa korkeakoulujen tiede- ja tutkimuspoliittisen säätiön hallituksen jäsenyys, MTV Oy:n ohjelma-asian neuvottelukunnan jäsenyys sekä oman alansa kansainvälisten konferenssien ohjelmatoimikuntien jäsenyydet.

Sääksjärvi julkaisi noin 200 tieteellistä ja ammatillista julkaisua tietojärjestelmätieteen ja tietotekniikan alalta. Hänen tutkimuksensa liittyivät muun muassa organisaatioiden tietojärjestelmien tehokkuuteen ja ns. tuoterunkoihin tietojärjestelmien ja ohjelmistoliiketoiminnan perustana. Hänen jäähyväisluentonsa aiheena 30-vuotisen tutkijanuran jälkeen oli ”Informaatioteknologian suurten murrosten vaikutukset yrityksen IT:n johtamiseen”.

Muita saavutuksia
Sääksjärvi voitti kaksikymmentäyksi Suomen-mestaruutta tenniksen seniorisarjoissa.

Lähteet

Julkaisuja
 Sääksjärvi, M. 1998. Tuoterunko: Uusi ajattelu ohjelmistotuotteiden strategisessa kehittämisessä. Teknologiakatsaus 62/98. Tekes.
 Sääksjärvi, M. 2007. Huippuyliopisto huijaa teollisuutta. Talouselämä 22.11.2007.

Luokka:Helsingin kauppakorkeakoulun professorit
Luokka:Suomalaiset professorit
Luokka:Vuonna 1942 syntyneet
Luokka:Vuonna 2014 kuolleet